Pošlji poziv ministrstvu za kulturo! Danes je zadnji dan!

Ministrstvo za kulturo in snovalce Strategije razvoja medijev v Republiki Sloveniji (pdf) pozivamo, naj takoj in brezpogojno iz dokumenta umaknejo idejo o obdavčitvi dostopa do interneta, s katerim bi financirali deficitarne medijske vsebine.

V strategiji je namreč na osemnajsti strani napovedana

uvedba obveznega prispevka operaterjev, ki ponujajo dostop do svetovnega spleta za vse imetnike spletnih priključkov, v sklad za deficitarne informativne vsebine;

Nadalje piše, da ministrstvo deficitarne vsebine razume kot

Država aktivno podpira nastajanje in distribucijo deficitarnih vsebin (s področij kulture, znanosti, izobraževanja, zdravstva ipd.) ter s sistemskimi ukrepi skrbi za pokrivanje celotnega območja Republike Slovenije s temi vsebinami, pri čemer spodbude namenja predvsem za novinarsko delo in ne za pokrivanje drugih stroškov izdajateljev medijev.

Ta rešitev ima po našem mnenju dva huda problema. Očitno ministrstvo misli, da mediji vsebin z določenih področij ne ustvarjajo zato, ker zanje ni denarja oziroma jih ni mogoče financirati z obstoječega proračuna medijev. To seveda ni in ne more biti res. Uredniška politika je tista, ki določa vsebine v medijih in če bo ministrstvo sedaj s finančnimi vložki medije podkupovalo in nagovarjalo k objavljanjem določenih vsebin, je to najmanj škandalozno.

Hkrati strategija ne omenja kvalifikatorjev, po katerih bo merila zasluženost prejemnikov do sredstev iz sklada za deficitarne vsebine. Tako sploh ne vemo, po kakšnem ključu se bodo razdeljevala sredstva, kdo bo skrbel za nadzor in kaj se bo dogajalo s kršitelji.

Nadalje je naravnost škandalozno, da ministrstvo za kulturo na svojem spletnem mestu več tednov ni popravilo povezave do spletišča za oddajo pripomb predloga Strategije, čeprav smo jih na to večkrat opozorili. To nas še dodatno utrjuje v prepričanju, da se ministrstvo področja interneta loteva z levo roko, zelo površno in brez resne želje po ureditvi tega področja.

Ministrstvo še enkrat pozivamo, naj iz Strategije umakne razmišljanja o davku na internet, da naj pokaže razgledanost in razumevanje sodobnega medijskega spleta in da naj s Strategijo doseže razvoj medijske sfere, ne pa njeno smrt!

Če se strinjaš, zgornje sporočilo DANES (21. 11. 2016) pošlji na gp.mk@gov.si.

Več nas bo, prej bomo na cilju!